**Transkript izlaganja predsjednika Vlade Mila Đukanovića na prezentaciji podrške malim i srednjim preduzećima**

Dame i gospodo,

Preduzetnici,

Uvaženi gosti,

Želio bih na početku da vam u ime Vlade Crne Gore čestitam na dosadašnjim poslovnim uspjesima. Takođe, želio bih da afirmišem ulogu Investiciono-razvojnog fonda u pružanju podrške vašim i poslovnim uspjesima drugih ljudi u Crnoj Gori, da afirmišem jednu dobru praksu koju je pokrenuo Invesriciono- razvojni fond da makar jednom godišnje u ovakvim prilikama, ne samo prezentira dosadašnje rezultate Investiciono - razvojnog fonda i dosadašnje uspjehe na planu razvoja preduzetništva malog i srednjeg biznisa u Crnoj Gori, nego da očigledno pošalje poruku podsticaja za dalji napredak misije preduzetništva u Crnoj Gori.

Dozvolite da podsjetim da je Vlada Crne Gore veoma fokusirana na pitanje daljeg dinamičnog društvenog razvoja Crne Gore na platformi evropske integracije. Mi naravno želimo da Crna Gora u bliskoj budućnosti postane punopravni dio porodice razvijenih naroda i država, ali prije svega želimo da se ovdje kvalitetnije živi. Dakle, želimo da obezbijedimo što više dobro plaćenih radnih mjesta u Crnoj Gori, želimo da obezbijedimo pouzdanu socijalnu sigurnost za penzionere i za građane Crne Gore, želimo da obezbijedimo pouzdaniju vladavinu prava. Dakle, potpunu pravnu sigurnost za sve građane Crne Gore, za sve turiste i investitore koji posjećuju Crnu Goru. Jednom riječju želimo da nastavimo putem nadgradnje kvaliteta života u Crnoj Gori u odnosu na današnji kvalitet života. Jasno nam je da je najvažniji dio posla na tom planu dalji dinamičan ekonomski rast. Naime, bez obzira što bi mogli pronaći razloga za zadovoljstvo onim što smo uradili ovih godina od obnove nezavisnosti, a podsjetiću vas da smo više nego utrostručili naš društveni proizvod i da smo u onim godinama dinamičnog ekonomskog razvoja na globalnom planu bili investiciona destinacija među tri investicione destinacije u Evropi u pogledu obezbjeđenja direktnih stranih investicija po glavi stanovnika, to nas je ipak dovelo tek do skromnih 5.300 eura nacionalnog dohodka po glavi stanovnika, bez obzira što je to više od svih drugih u regionu.

Nova Crna Gora ne uzima za reper nerazvijenost drugih i ne želi za sebe takvu vrstu satisfakcije. Crna Gora se opredijelila da bude sastavni dio razvijene Evrope i reper u odnosu na koji se određujemo je 25.000 eura po glavi stanovnika u razvijenoj Evropi. Naravno, za takva ostvarenja nam je potrebno i vremena, potrebno nam je novog znanja, potrebno nam je bolje organizacije, potrebno nam je pametnijeg i odlučnijeg korišćenja nacionalnih resursa. Naravno, sve kroz formulu održivog razvoja koja podrazumijeva da zaštitimo životnu sredinu u Crnoj Gori, koja podrazumijeva da vodimo računa i o pravima i o potrebama budućih generacija. Da li smo u stanju da sebi odnosno Crnoj Gori priuštimo takav ekonomski rast i takav društveni napredak? Mislim da jesmo i, kao što sam kazao, ne pozivam se samo na 2006, 2007 i 2008. godinu, nego se pozivam konačno i na ovu godinu u kojoj zaista bez imalo ustezanja mogu da kažem da je Crna Gora već najdinamičnija investiciona destinacija sigurno u ovom regionu. Ja mislim i šire od toga, na evropskom planu, i da se danas u Crnoj Gori realizuju ili su u pripremi za realizaciju tokom ove godine projekti koji svojim dimenzijama značajno nadilaze ekonomiju Crne Gore i koji su krupni i u evropskim razmjerama.

Dozvolite da kratko podsjetim da se hotel Regent završava u Porto Montenegru, da je projekat Amana početka gradnje novog hotela u Miločeru ušao u završnu fazu, da je počeo sa realizacijom projekat u Kumboru, gdje ćemo uz investiciju vrijednu 500 miliona eura dobiti i hotel One and only, da je počela realizacija projekta na Luštici vrijednog preko milijardu eura, gdje ćemo dobiti više hotela iz poznatih svjetskih hotelskih lanaca, a druga faza projekta je započeta gradnjom marine i pripremom za gradnju hotela u marini. Dakle, prvog hotela na toj lokaciji. Očekujem da bi veoma brzo trebali da otpočnemo i sa realizacijom projekta na Plavim horizontima. Primiću te investitore već u ponedjeljak, razgovarati sa njima, gdje očekujem da mi prezentiraju početak gradnje prvog hotela Four seasons u Crnoj Gori na toj lokaciji. Pripremamo se za početak realizacije hotelskog rizorta na Dubovici i na Maljeviku. Dakle, kada pogledamo ovo što sam vam pomenuo, to je više od tri milijarde eura. To je na nivou godišnjeg društvenog proizvoda u Crnoj Gori.

Paralelno sa tim, kao što znate, u realizaciji su ili su u finalnim pripremama za realizaciju vrlo vrijedni projekti u oblasti energetike. 29 maja ćemo pogledati finalne ponude i opredijeliti se za partnera za početak gradnje II bloka Termoelektrane. Takođe, rekao sam već, da je otpočela realizacija projekta podmorskog kabla koji će značajno uvećati vrijednost proizvedene energije u Crnoj Gori i u regionu. Takođe, kao što ste vidjeli, završili smo uspješno tender za istraživanje nafte i gasa i dobili ponude renomiranih kompanija. Odabraćemo onu koja je najpovoljnija i krenuti u realizaciju projekta čiju vrijednost ne možemo u ovom trenutku ni da naslutimo. Ovih dana je u završnoj fazi priprema odluke o finansijskoj podršci kineske Exim banke i danas već možemo da kažemo, ne mjesecima, nego nedeljama mjerimo kada će mašine biti na terenu i početi gradnja auto-puta između Bara i Boljara. Dakle, zašto pominjem sve ovo? Zato što je to tačno i to su primijetili i naši inostrani partneri da će se dinamika budućeg ekonomskog rasta Crne Gore uveliko mjeriti našom sposobnošću da očuvamo interes najrenomiranijih svjetskih investitora. I to je dio istine.

Drugi dio istine je onaj koji će zavisiti od naše umiješnosti. A to je da obezbijedimo dovoljno multiplikativnih, ekonomskih i razvojnih efekata od priliva stranih investicija. Strane investicije su vrlo vrijedne za ekonomiju zemlje, ali one tek dovode ekonomiju zemlje pred ozbiljna iskušenja. Da li ćemo znati da taj novac koji ulazi i to iskustvo koje se transferiše uz taj novac, na pravi način iskoristimo da razvijemo preduzetništvo, da razvijemo mali i srednji biznis, da razvijemo biznis uopšte, da stasavaju domaće kompanije, da usvajamo nova znanja i iskustva, da jačamo organizaciju naših preduzeća, da jačamo menadžment, da kroz džoint venčere sa renomiranim stranim investitorima osnažimo i učinimo konkurentnom našu ekonomiju, to je glavna tema za naš razgovor u ovakvim prilikama.

Moj podsticaj i Invensticiono-razvojnom fondu i vama je da razmišljajmo o šansama koje nam se otvaraju kroz realizaciju ovih investicija. Pokušaću da budem vrlo ilustrativan i vrlo podsticajan za vas. Na ovom nivou turističkog razvoja Crne Gore, bez svih ovih investicija vrijednih tri milijarde eura, mi uvozimo 430 miliona eura hrane godišnje. Od toga, oko 270 miliona odnosno 63% uvozimo iz zemalja regiona. To znači, ne uvozimo nešto što ne možemo mi proizvesti. Uvozimo sa istog klimatskog područja i sa približno jednako kvalifikovanom radnom snagom kakva je i u Crnoj Gori. To mora biti podsticajno za nas. Ono što danas iznosi 430 miliona, u budućnosti će kada realizujemo ove investicije morati da iznosi makar milijardu i po. Moramo da razmilimo već danas šta je to što mi možemo da uradimo u oblasti proizvodnje hrane i pića, da bi zadovoljili interesovanje turista koji će biti gosti u ovim renomiranim turističkim kapacitetima. Jako dobro znamo iz vlastitoh iskustva da ako odemo u neku zemlju kao turisti, želimo da probamo i hranu i piće iz te zemlje. Dakle, nije poenta u tome da izgradimo Four seasons, Kempinski, One and only ili Aman, a da se u njemu služe hrana i piće koje ćemo uvoziti sa drugih prostora. Utoliko prije, što imamo dovoljno obradive površine u Crnoj Gori. Podsjećam da smo po parametru obradivog zemljišta po glavi stanovnika u samom evropskom vrhu i sada je do nas da to prepoznamo kao šansu, i da to uradimo blagovremeno. Ne da gubimo vrijeme, ne da se ti hoteli izgrade, da se već tamo formiraju linije nabavke koje će se oslanjati na uvoz, nego da budemo sada blagovremeni i da proizvedemo dovoljne količine zdrave hrane koja će biti iz godine u godinu sve vrednija i da na taj način poskupljujemo našu turističku ponudu.

Jednako tako, razmišljajmo o tome šta možemo da učinimo na planu razvoja turističkih i drugih usluga. Država Crna Gora će imati ekonomiju koja će ipak dominantno biti ekononomija usluga. Dakle, uz realizaciju krupnih investicija otvara se, rekao bih, mnoštvo potreba od konkurentnog informacionog sektora do konkurentnog bankarskog sektora, do konkurentnog sektora zdravstvene zaštite, sektora obrazovanja. Dakle, raznih servisa koji će kao komplementarni servisi trebati da opsluže našu turističku ponudu. Razmišljajmo i o industrijskom sektoru. Dakle, nema nikakve sumnje, Vlada se izborila za to da i Željezara i Kombinat Aluminijuma sačuvaju svoju šansu. Danas se već realizuje investicija u Željezari i mislim da smo na najboljem putu da krene i investicioni ciklus u Kombinatu Aluminijuma. I jedno i drugo će, siguran sam, poroditi potrebu za razvojem prerađivačkog sektora, koji će obezbijediti i novo zapošljavanje, ali i novu šansu mnogim preduzetnicima u Crnoj Gori koji imaju afiniteta prema biznisu u industriji. Da ne govorimo o drvetu, kao o jednom resursu koje je još uvijek nedovoljno iskorišćeno i da nažalost, pored ovolike količine drveta u Crnoj Gori i dalje imamo ogroman uvoz drvoprerađivačkih proizvoda. Dakle, sve su to odlične šanse za razvoj preduzetništva malog i srednjeg biznisa, baš kao što odlične šanse leže i u energetici i zadovoljstvo mi je da sam danas imao priliku da čujem i prezentaciju jednog uspješnog projekta podržanog od strane Investiciono-razvojnog Fonda u realizaciji, odnosno izgradnji i puštanju u pogon jedne nove mini hidroelektrane.

Dakle, moja osnovna poruka je, ogromne šanse su tu pred nama i pred nama je ovo naše vrijeme. Nemojte da nastavimo, da kažem u duhu najbolje tradicije i Crne Gore i Balkana, da se neodgovorno odnosimo prema svom vremenu. Svi živimo samo svoje vrijeme i u tom vremenu se ukazuju jedinstvene šanse. Ako ih mi ne iskoristimo, neće nas čekati. Ono što je danas ponuda za Crnu Goru, ukoliko je mi ne iskoristimo, možda će za pet godina biti ponuda za neku zemlju Afrike. Ne dozvolimo da izgubimo svoju šansu. Ne dozvolimo da neodgovorno potrošimo svoje vrijeme. Iskoristimo ovo vrijeme. Zaista, u njemu se nudi rekao bih nikad izglednija šansa da od jedne male i nerazvijene balkanske države napravimo državu koja će biti apsolutno, da kažem, jedan ravnopravan takmac na otvorenom evropskom tržištu u svakom pogledu.

Mislim da je jako važno da nastavimo sa kreditnom podrškom preko Investiciono-razvojnog fonda. Zoran je govorio o tome i želim da vam kažem da oko toga nema dilema u Vladi. Ako je u nekom trenutku i izgledalo da se kolebamo hoće li Investiciono-razvojni fond biti još jedna poslovna banka, naš odgovor je ne. Jedna usporena poslovna banka, uplašena zbog svojih prethodnih propusta nam ne treba. Treba nam Investiciono-razvojni fond kao instrument podrške biznisu, naravno zasnovanom na tržišnim principima. Prema tome, Investiciono-razvojni fond će nastaviti da obavlja svoju misiju, a Vlada će nastaviti da unapređuje poslovni ambijent. Pored sjednice koju smo nedavano imali, posvećene strukturnim reformama, za nekoliko dana imamo novu koja će biti usredsređena samo na pitanja poslovnog ambijenta. Bez obzira što na listama Svjetske banke postižemo napredak iz godine u godinu, u pogledu kvaliteta poslovanja i lakoće poslovanja u Crnoj Gori, mi sami prepoznajemo koliko još treba da otklonimo teškoća biznisu iz našeg ukupnog sistema. Prema tome, nastavićemo to da radimo, a na vama je da dalje širite misiju uspješnog preduzetništva.

Moramo da znamo da se preduzetnička filozofija, rekao bih mukotrpno probija u Crnoj Gori. Dakle, nije to čudno. Ipak je ovo država koja je kroz istoriju dominantno razmišljala o ratovima za slobodu. Ovo je narod koji je imao malo vremena da razmišlja o razvoju, o biznisu, o preduzetništvu. Dakle, sada moramo da napravimo taj emancipatorski iskorak i ja mislim da smo ga napravili. Mislim da je Investiciono-razvojni fond, Direkcija za razvoj malog i srednjeg biznisa i Zavod za zapošljavanje, dakle institucije Vlade, da su tome dale značajan doprinos. Mi danas imamo ogroman broj preduzeća malog i srednjegt nivoa i već 112 hiljada zapslenih u njemu, ali to nije ni slučajno kraj. Mi možemo mnogo više i mislim da je jako važno da uz ovu hrabrost, na koju sam vas pozvao, nastavimo sa procesom permanentnog obrazovanja.

Ono što moramo da znamo je da je uspjeh u bilo kom poslu, a posebno rekao bih u preduzetništvu vezan za tu filozofiju cjeloživotnog obrazovanja. Ono što smo naučili u srednjim školama ili na fakultetima možemo zaboraviti, ako svakog dana ne doučimo ono što je u međuvremenu postalo pozitivno iskustvo razvijenih. Zato je jako važno i da nastavimo sa reformama u obrazovanju. Zato je jako važno da se nastavi sa idejom da kroz sistem obrazovanja, da kažem, preduzetništvo zauzima sve značajnije mjesto. Ja koristim priliku da ovdje zaista pohvalim ono što je Ministarstvo obrazovanja na čelu sa ministrom Stijepovićem radilo u dosadašnjem periodu. Vjerujem da će se to nastaviti i u narednom periodu. Vjerujem da će to biti još jedna logistička podrška države, da kažem armiji preduzetnika u Crnoj Gori, koji žele da se oprobaju u biznisu i žele da na taj način zasnuju na jedan kvalitetan način svoju i porodičnu egzistenciju. Dakle da, uz vašu hrabrost i kreativnost, uz vašu sklonost da nastavite sa permanentnim obrazovanjem, nosite misiju inovativnosti u biznisu i uz podršku Vlade ja ne sumnjam da će naš preduzetnički sektor, naš mali i srednji biznis dobijati na konkurentnosti i da će postajati jedan od najznačajnijih simbola prepoznavanja Crne Gore u porodici razvijenih evropskih naroda i država.

Hvala vam na pažnji.